Vesela (Bugojno)
Vesela je naseljeno mjesto u općini Bugojno, Bosna i Hercegovina. Srednjovjekovno utvrđenje Vesela Straža nalazi se na stjenovitom brijegu Kik (nadmorske visine 844 m), dominantnog brda koje sa jugozapada okružuje dio Skopskog polja iznad Bugojna. Sa druge strane je prijevoj Koprivnica. Do tvrđave je prokrčen šumski put. Proglašena je nacionalni spomenik Bosne i Hercegovine. Dio historičara smatra da je Vesela Straža bila centar srednjovjekovne župe Uskoplje. Kao grad, spominje se prvi put 1414. godine u povelji kraljice Barbare. U njemu je 1450. godine boravio kralj Tomaš. Prilikom pljačke dubrovačke karavane 1456. godine spominje se i Vesela Straža. Ugarski kralj Matijaš Korvin darovao je tvrđavu 1463. godine knezu Vladislavu Hercegoviću. Osmanlije su je zauzeli 1478. godine. Godine 1483. Veselu Stražu Skender-paša ustupa sinu, ili posinku, Mustaj-begu. U osmanskim izvorima selo Vesela, u podnožju starog grada, navodi se isključivo pod imenom Vesela Straža. U njemu je tokom 16. vijeka popisano 100 do 111 kuća koje su plaćale porez. Tvrđava se više ne pominje.